Diari Oficial de la Generalitat Valenciana


Sumari del DOGV 6500, del 12-04-2011 (2011/4266)

Resolució del secretari autonòmic d'Indústria, Comerç i Innovació, de 30 de març de 2011, per la qual se sotmet a informació pública el Pla Especial II per a Delimitació d'una Àrea de Reserva de Terrenys per a la Constitució de Patrimoni Públic de Sòl de la Generalitat a Utiel (València).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6500

Data del DOGV
:   12-04-2011

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2011/4266


Data del document
:   30-03-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Utiel
    * pla d'urbanisme

Resolució del secretari autonòmic d'Indústria, Comerç i Innovació, de 30 de març de 2011, per la qual se sotmet a informació pública el Pla Especial II per a Delimitació d'una Àrea de Reserva de Terrenys per a la Constitució de Patrimoni Públic de Sòl de la Generalitat a Utiel (València). [2011/4266]  
Vist el projecte del Pla Especial II de Delimitació d'una Àrea de Reserva de Terrenys per a la Constitució de Patrimoni Públic de Sòl de la Generalitat a Utiel (València), del qual resulten els següents   
  
  
Antecedents de fet  
1. En data 3 d'abril de 2001, es va subscriure un conveni de col·laboració entre la Generalitat, a través de la Conselleria d'Indústria i Comerç, i l'alcalde president de l'Ajuntament d'Utiel per a la gestió i l'actuació d'una àrea de sòl no urbanitzable. Com a conseqüència d'això, es va redactar un pla especial de delimitació d'una àrea de reserva de terrenys per a la constitució de patrimoni públic de sòl, que va ser aprovat el 31 de gener de 2002.   
Posteriorment, el 9 de desembre de 2004, va ser aprovat un pla parcial denominat Nuevo Tollo d'Utiel, juntament amb el programa, el document d'homologació i el projecte d'urbanització.  
Seguretat i Promoció Industrial Valenciana, SA (en avant, SEPIVA) va adquirir la condició d'urbanitzador i va executar les obres d'urbanització. Amb la comercialització i venda de les parcel·les ultimades, el polígon es troba en procés de consolidació i es preveu la necessitat de disponibilitat de sòl en breu.  
2. Per tot això anterior, el 18 de febrer de 2009 es va firmar un nou conveni de col·laboració entre la Generalitat, a través de la Conselleria d'Indústria, Comerç i Innovació, i l'Ajuntament d'Utiel per a la gestió i l'actuació en una àrea de sòl industrial al municipi i es va designar per a això l'empresa pública SEPIVA.  
D'altra banda, el Consell, mitjançant l'Acord de 20 de febrer de 2009, va declarar d'interés general l'ampliació del parc empresarial Nuevo Tollo, als efectes de la posterior declaració d'àrea industrial prioritària.  
L'actuació que es pretén està justificada tant per requeriments socioeconòmics de la zona i la seua àrea d'influència, com per la intervenció pública en el mercat de sòl, a fi d'incrementar la disponibilitat de sòl industrial públic urbanitzat a la Comunitat Valenciana; i tot això en execució de les competències atribuïdes a la Conselleria d'Indústria, Comerç i Innovació.  
3. Per tant, per complir el que es recull en l'esmentat conveni, s'ha fet necessari redactar el corresponent instrument de planejament la finalitat del qual és delimitar una àrea de reserva de terrenys per a fer possible l'ampliació del polígon industrial Nuevo Tollo, a fi d'albergar noves iniciatives empresarials en la zona, que disposa de molt bones comunicacions per carretera i d'infraestructures pròximes, realitzades durant la urbanització de l'esmentat polígon.   
L'instrument de planejament redactat per SEPIVA és un pla especial de delimitació d'una àrea de reserva de terrenys per a la constitució de patrimoni públic de sòl de la Generalitat, i preparat d'acord amb les determinacions previstes per la Llei 16/2005, de 30 de desembre, de la Generalitat, Urbanística Valenciana (en avant LUV), en els articles 261, següents i concordants. SEPIVA, d'acord amb el que s'ha disposat en l'article 89 de la LUV, l'ha tramés a esta conselleria per a l'exposició pública.  
  
Fonaments de dret  
1. La LUV, en l'article 258.2, determina que la Generalitat haurà de constituir el seu patrimoni públic de sòl, a fi de regular el mercat de terrenys, crear reserves per a actuacions públiques i facilitar el planejament territorial i urbanístic i la seua execució en el marc de les seues competències.  
Així, l'esmentat article 261 de la LUV establix que, si la reserva no estiguera prevista en el pla general o fóra insuficient, s'efectuarà mitjançant pla especial i podrà ser fins i tot prèvia a la programació dels terrenys; i que l'establiment o la delimitació de reserves de terrenys per a l'ampliació de patrimonis públics de sòl comportarà la declaració d'utilitat pública i la necessitat d'ocupació als efectes d'expropiació. Els articles 542 i següents del Decret 67/2006, de 19 de maig, pel qual s'aprova el Reglament d'Ordenació i Gestió Territorial i Urbanística desenvolupen el que s'ha establit en este precepte legal.  
  
2. El procediment per a la tramitació del pla especial està regulat en l'article 96 de la LUV que, entre altres coses, determina que els plans especials es tramitaran pel mateix procediment que els plans generales, si bé no caldran les actuacions prèvies preparatòries d'estos. Finalment, el dit article determina que en la tramitació dels plans especials s'entén implícita la urgència en la tramitació, sense necessitat de declaració expressa.   
A este precepte ens remet l'article 89 de la mateixa llei, que establix que quan la Generalitat, per si mateixa o a través dels seus organismes, entitats o empreses de capital íntegrament públic en l'exercici de les seues competències, necessite promoure programes, plans parcials, de reforma interior, estudis de detall i projectes d'urbanització, els tramitarà de conformitat amb les regles pròpies dels plans especials, qualsevol que en siga la denominació i el contingut, i establix també que la convocatòria d'exposició pública i l'aprovació provisional correspondrà a la conselleria competent per raó de la matèria.  
Per tant, d'acord amb la norma correspon a la Conselleria d'Indústria, Comerç i Innovació la convocatòria d'informació pública d'este projecte i la inserció dels corresponents anuncis en el Diari Oficial de la Comunitat Valenciana i en un periòdic d'àmplia difusió en el municipi d'Utiel.  
Durant l'exposició pública, el projecte diligenciat estarà depositat per a consulta pública en els locals del Servei Territorial d'Indústria i Innovació de València, en les dependències de SEPIVA a València, i a l'Ajuntament d'Utiel, al qual es demanarà simultàniament el dictamen.  
  
3. El secretari autonòmic d'Indústria, Comerç i Innovació és competent per a acordar la convocatòria d'informació pública i per a l'aprovació provisional del pla especial, d'acord amb la Resolució de 21 de desembre de 2009, del conseller d'Indústria, Comerç i Innovació i vicepresident primer del Consell, per la qual es deleguen atribucions en determinats òrgans i unitats administratives de la Conselleria d'Indústria, Comerç i Innovació; la Conselleria de Medi Ambient, Aigua, Urbanisme i Habitatge és competent per a aprovar definitivament el pla especial de delimitació per a la reserva de terrenys per a la constitució de patrimoni públic de sòl en virtut del que s'ha disposat en l'article 85 de la LUV.  
Vistos els preceptes legals esmentats i la resta de concordant i general aplicació, resolc:  
  
Primer  
Sotmetre a informació pública el Pla Especial II de Delimitació per a la Reserva de Terrenys per a la Constitució de Patrimoni Públic de Sòl que faça possible l'ampliació del polígon industrial Nuevo Tollo d'Utiel, a fi d'albergar noves iniciatives empresarials en la zona i fomentar així l'activitat empresarial.   
El període d'informació pública serà de 20 dies, durant els quals el projecte diligenciat es trobarà depositat als llocs indicats en el fonament de dret segon, i s'hi podran presentar-se al·legacions i suggeriments en qualsevol dels registres establits en l'article 38.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Segon  
Demanar dictamen de l'Ajuntament d'Utiel sobre el projecte sotmés a informació pública.  
  
Tercer  
Publicar esta resolució perquè siga efectiva i coneguda per tota la gent en el Diari Oficial de la Comunitat Valenciana i en un periòdic d'àmplia difusió a Utiel.  
  
València, 30 de març de 2011.- El secretari autonòmic d'Indústria, Comerç i Innovació: Bruno Broseta Dupré.